Сом мелард 1,3-рэ
КъБР-м и Iэтащхьэ Къанокъуэ Арсен зэIущIэ иригъэкIуэкIащ Правительствэм и япэ вице-премьер Марьяш Иринэ, финансхэмкIэ министр КIэрэф Мурат, къэрал мылъкумрэ щIы зэхущытыкIэхэмкIэ министрым и къуэдзэ Бэрэгъуэн Аслъэнбэч хэту.
Абы щытепсэлъыхьащ 2013 гъэм къэрал мылъкур уней (приватизацэ) щIыным теухуауэ ягъэбелджыла Iуэхухэр гъэзэщIа зэрыхъум. 2013 гъэм уней ящIыну ягъэлъагъуэ мылъкум къыпэкIуэу республикэ бюджетым сом мелард 1,3-рэ къыхэхъуэну щогугъ. Абыхэм ящыщу сом мелард 1,2-р акционер (мылъку зезыхьэ) обществэхэм я акцэхэр (акцэхэм я Iыхьэхэр), ягъэIэпхъуэ мыхъу мылъкур, нэгъуэщIхэр зэращэм къыщIахынущ.
ЗэIущIэм къыщыхагъэщхьэхукIащ къэрал мылъкур зэращэм къыщIахыну ахъшэр зыхуэдизыр ягъэтэмэмыжынкIэ зэрыхъунур, КъБР-м и Правительствэм къэрал мылъкуу ищэнумрэ имыщэнумрэ зэхагъэкIыпэмэ.
Къанокъуэ Арсен къыхигъэбелджылыкIащ къэрал мылъкур уней щIыным теухуа лэжьыгъэмрэ УФ-м и Президентым Федеральнэ Зэхуэсым Зэрызыхуигъэзам щыгъэува къалэнхэр гъэзэщIэнымрэ мыхьэнэшхуэ зэраIэр. Къапщтэмэ, КъБР-м и Iэтащхьэм жиIащ республикэм и Правительствэм и къарур псом япэу экономикэм и IэнатIэхэу КъБР-м и къэрал унафэм щIэтын хуэмейхэр уней мылъкум къызэщIегъэубыдэным, акционер обществэхэм заужьыным бюджетым щымыщ инвестицэхэр ехьэлIэным, КъБР-м и республикэ бюджетым и хэхъуэхэм зрагъэIэтыным хуиунэтIын зэрыхуейр.
КъБР-м и Iэтащхьэмрэ Правительствэмрэ я пресс-IуэхущIапIэ.
